### Beslutning

Gitte Schmidt, Silas Klausen og Emil Nilsson kunne tiltræde indstillingen i overensstemmelse med Magistratens anbefaling.

 Simon Laursen tog forbehold med henblik på en nærmere drøftelse i byrådsgruppen.

 Frank Bech, Gert Friis og Rolf Thygesen var forhindrede i at deltage i udvalgets behandling af sagen.

Indstillingen omfatter bevillingsændringer i 2016 på baggrund af forventet regnskab for 2016, oprettelsen af en ny sektor 2.16 for Bolig og Projektudvikling, fastsættelse af taksterne på kirkegårdsområdet, godkendelse af servicemål for 2017 på byggesagsområdet, nedsættelse af byggesagsgebyret for simple konstruktioner samt flytning af toiletter til Letbanens standsningssteder.

### Resumé

På det skattefinansierede/decentraliserede driftsområde i Teknik og Miljø forventes der en netto budgetændring på 23,6 mio. kr. i merudgift på baggrund af forventet regnskab for 2016.

 På de ikke-decentraliserede driftsområder i Teknik og Miljø er der ingen ændringer.

 På det skattefinansierede anlægsområde forventes der en netto-mindreudgift på -245,8 mio. kr. Denne består af en mindreudgift på -668,7 mio. kr. som følge af en tidsmæssig forskydning i udførelsen af en række projekter.

 Herudover er der en mindreindtægt på 422,9 mio. kr. bl.a. som følge af udskydelse af salg af to ejendomme samt salg af byggegrunde.

 På det takstfinansierede driftsområde er der tale om en netto-mindreindtægt på i alt 145,6 mio. kr. som følge af merudgifter vedrørende køb af varme, reducerede renteudgifter, samt at indtægter vedr. renovationsgebyret for 2016 først realiseres i 2017.

 På det takstfinansierede anlægsområde er der mindreudgifter på -67,6 mio. kr., primært som følge af udskydelse af anlægsprojekter.

### Indstilling

At 1) de beskrevne tillægsbevillinger inklusive rammeændringer jf. afsnit 7, godkendes.

 At 2) der godkendes anlægsbevillinger i henhold til bilag 3.

 At 3) oprettelsen af sektor 2.16 Bolig og Projektudvikling godkendes.

 At 4) ændring af takster for kirkegårdsområdet pr. 1. januar 2017 godkendes.

 At 5) servicemål på byggesagsområdet for 2017 godkendes.

 At 6) byggesagsgebyret for simple konstruktioner nedsættes til 1.000 kr.

 At 7) der etableres toiletfaciliteter på fire af letbanens standsningssteder.

### Sagens forløb

09-12-2016 Borgmesterens Afdeling påtegning
Fremsendes til Magistraten.

 I henhold til de generelle rammer og vilkår for decentraliseringen i [adresse] har de skattefinansierede decentraliserede områder mulighed for at overføre over- og underskud til de efterfølgende år. På Teknik og Miljøs områder er opsparingen eller låntagningen på årsbasis begrænset til +/- 10 % af områdernes ramme. Akkumuleret må områderne have en opsparing/gæld på 20 % af rammen. I relation hertil skal knyttes følgende bemærkninger:

 Sektor 2.01 – Administration: Sektoren forventes ultimo 2016 at have en opsparing på 12,1 mio. kr. Herved er maksimumgrænsen for opsparing overskredet. Teknik og Miljø har fremlagt en plan for afvikling af opsparingen.

 Sektor 2.11 – CBM: Sektoren forventes ultimo 2016 at have en gæld på 9,7 mio. kr. Herved er udsvingsgrænsen overskredet. Teknik og Miljø anmodes om senest ved aflæggelsen af regnskab for 2016 at fremlægge en plan for, hvordan forbruget bringes i overensstemmelse med budgettet og gælden nedbringes, så den er i overensstemmelse med udsvingsgrænserne. Dette gælder for begge sektorer, såfremt forslaget om at oprette en ny decentraliseret sektor 2.16, Bolig og Projektudvikling, tiltrædes.

 Sektor 2.31 – Vejdrift: Vintertjenesten, der er en del af sektoren, blev decentraliseret fra 2014. Der har både i 2014 og 2015 været markante overskridelser af budgettet. Der er udarbejdet en budgetmodel for området, der tager højde for vejrforskelle mellem årene. Teknik og Miljø an-modes om senest ved aflæggelsen af regnskab for 2016 at fremlægge et vinterregulativ, hvor forbruget bringes i overensstemmelse med det nuværende byrådsvedtagne budget. Det skal være en langsigtet plan, der også tager højde for anskaffelse af materiel.

 Sektor 2.33 - P-kontrol: Sektoren forventes ultimo 2016 at have en akkumuleret gæld på 6,8 mio. kr. Herved er udsvingsgrænsen overskredet. Ved budget 2016 er der fremlagt håndtag med henblik på at øge indtægterne og bringe sektorens økonomi i balance. Håndtagene skal udmøntes i en ny mobilitets- og parkeringspolitik, der behandles politisk primo 2017.

 Sektor 2.48 – Byggeri: Sektoren forventes ultimo 2016 at have en gæld på 25,9 mio. kr. Herved er udsvingsgrænsen overskredet. Sektoren er blevet løftet permanent budgetmæssigt i forbindelse med Budget 2017. Løftet sikrer mulighed for balance mellem forbrug og budget samt afdrag på opsamlet gæld. I forbindelse med de årlige regnskabsaflæggelser følges der særskilt op på gældsafviklingen, indtil gælden er inden for de gældende udsvingsgrænser for sektoren.

 Borgmesterens Afdeling har derudover ingen bemærkninger til indstillingen.
 12-12-2016 Magistraten
Fremsendes til [adresse] med bemærkning, at Magistraten i mødet den 12. december 2016 anbefaler, at byrådet tiltræder Magistratsafdelingen for Teknik og Miljøs indstilling af den 11. november 2016.
 21-12-2016 Aarhus Byråd
Fremsendes til Teknisk Udvalg til behandling i henhold til beslutning i byrådets møde den 21. december 2016.
 16-01-2017 Teknisk Udvalg
Gitte Schmidt, Silas Klausen og Emil Nilsson kunne tiltræde indstillingen i overensstemmelse med Magistratens anbefaling.

 Simon Laursen tog forbehold med henblik på en nærmere drøftelse i byrådsgruppen.

 Frank Bech, Gert Friis og Rolf Thygesen var forhindrede i at deltage i udvalgets behandling af sagen.
 18-01-2017 [adresse]
Beslutning ikke frigivet